**МИНИСТЕРСТВО НА ОБРАЗОВАНИЕТО И НАУКАТА**

**Р Е Г Л А М Е Н Т**

**НА НАЦИОНАЛНИЯ КОНКУРС „МЛАДИ ТАЛАНТИ” 2021 г.**

Националният конкурс „Млади таланти” се провежда от 1999 г. и представлява възможност за насърчаване на младите хора – ученици и студенти, притежаващи потенциал и проявяващи интерес към наука и към провеждането на научни изследвания и иновации. Конкурсът е част от инициативите на Министерството на образованието и науката за стимулиране и подпомагане развитието на младите научни таланти в страната.

# Национален координатор на конкурса за Република България е Министерството на образованието и науката.

**І. УСЛОВИЯ ЗА УЧАСТИЕ**

# Условията на Националния конкурс са изцяло съобразени с изискванията на Европейския конкурс за млади учени, който е част от инициативите на Европейската комисия за насърчаване на идеите на сътрудничество и обмен между младите хора.

Участниците в Националния конкурс „Млади таланти” подготвят научноизследователски и иновационни проекти **в следните категории:**

* Биология
* Химия
* Информатика
* Инженерни науки
* Материалознание
* Математика
* Медицина
* Физика
* Социални и хуманитарни науки
* Екология

**ІІ. ИЗИСКВАНИЯ ЗА КАНДИДАТСТВАНЕ**

 **2.1. Изисквания към проекта:**

Всяко проектно предложение трябва да съдържа:

* Попълнен типов формуляр, който е неразделна част от регламента (приложен към обявата за конкурса);
* Подробно описание на проекта в обем до 10 стр. (формат А4) и приложения към него, ако има такива (графики, таблици, илюстрации, фотографии и др. до 10 стр. допълнително), в 1 екземпляр на български език и 1 екземпляр на английски език;
* Прототипи, макети и модели, описани в проекта, се представят при провеждане на събеседването с журито;
* Резюме на проекта в обем до 1 стр. на български и на английски език, което съдържа:

а) заглавие на проекта. В случай че заглавието е по-дълго от 50 знака, представя се негов съкратен вариант;

б) цели на проекта;

в) използвани методи и материали;

г) наблюдения и заключения.

**Всяко проектно предложение се подава на български и на английски език в електронен формат.**

 **2.2. Изисквания към участниците:**

* В разработването на един проект могат да участват индивидуални участници или екипи до трима човека.
* В конкурса могат да участват ученици и студенти първи курс, отговарящи на следните условия:
	+ **да са навършили 14 години към 1 септември 2021 г.**
	+ **да са под 21 години към 30 септември 2021 г.**

**ІІІ. КРИТЕРИИ ЗА ОЦЕНКА**

* Оригинален и иновативен научен подход при идентифициране на проблема и методите за неговото решаване;
* Коректно описание на задачите и адекватна методика за провеждане на изследването;
* Последователен подход при провеждане на изследването;
* Умения за анализ и интерпретация на резултатите;
* Техническо оформление на разработката;
* Умения за устно представяне на проекта и защита на разработката.

**ІV. ЕТАПИ НА ОЦЕНЯВАНЕ**

* ***I етап.*** Журито, съставено от опитни учени и млади изследователи, представители на научните организации и висшите училища и експерти от Министерството на образованието и науката, оценява за техническо съответствие всички постъпили проекти.
* ***IIетап.*** Журито извършва оценка на научната стойност на допуснатите за участие във втория етап на конкурса проекти.
* ***III етап.*** Журито провежда събеседване на български и на английски език с авторите на проекти и пристъпва към финално класиране на участниците.

 **Журито може да декласира проекти, ако установи:**

* Неправомерно получена помощ от трети лица;
* Неправомерно получено финансиране;
* Доказано използване на чужди идеи (плагиатство);
* Нарушение на националните и европейските етични норми за научните изследвания;
* Проекти, неотговарящи на техническите изисквания.

**V. КЛАСИРАНЕ**

* До три проекта от различни научни области, отличени от журито с първа награда в Националния конкурс „Млади таланти” 2021 г., представят България в Европейското състезание за млади учени 2021 г. За участието си в двата форума първите три проектни предложения получават парична награда в размер по 1 500 лв.
* До три проекта, определени от журито, представят България в Международното научно младежко изложение през 2021 г.
* До три проекта получават поощрителни парични награди по 1 000 лв.

Всички участници във финала на Националния конкурс „Млади таланти” получават „Сертификат за отлично представяне” на Министерството на образованието и науката.

* Срокът за изпращане на проекти за участие в конкурса за млади учени е **7 април 2021 г.**

Всяко проектно предложение се подава на български език и на английски език на следните електронни адреси:

 Янита Жеркова, н-к отдел, дирекция „Наука“, на МОН

 тел.: 02/9217 648

 имейл: y.zherkova@mon.bg

 и на

Весела Василева, държавен експерт в дирекция „Наука” на МОН

 тел.: 02/92 17 646

 имейл: vesela.vasileva@mon.bg